รัฐบาลไทย-ข่าวทำเนียบรัฐบาล-"สุรเชษฐ์" ติดตามการดำเนินงานห้องเรียนดนตรี ที่โรงเรียนเบญจมราชูทิศ จังหวัดปัดตานี
วันพฤหัสบดีที่ 29 มิถุนายน 2560
"สุรเชษฐ์" ติดตามการดําเนินงานห้องเรียนดนตรี ที่โรงเรียนเบญจมราชูทิศ จังหวัดปัดตานี
พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการ พร้อมด้วย พล.อ.สุทัศน์ กาญจนานนท์กุล ที่ปรึกษารัฐมนตรีช่วยว่าการกระทรวงศึกษาธิการ ลงพื้นที่ติดตามผลการดําเนินงานโครงการห้องเรียนดนตรี ของโรงเรียนเบญจมราชูทิศ จังหวัดปัตตานี
ซึ่งเป็น1ใน3โรงเรียนของจังหวัดชายแดนภาคใต้ที่ได้รับการคัดเลือกให้เปิดหลักสูตรห้องเรียนดนตรี ระดับชั้น ม.1และ ม.4เป็นปีแรกของโครงการ
พล.อ.สุรเชษฐ์ ชัยวงศ์กล่าวว่า จากการที่กระทรวงศึกษาธิการ โดยสํานักงานคณะกรรมการการศึกษาขั้นพื้นฐาน (สพฐ.) ได้จัดแถลงข่าวเปิดโครงการ "ห้องเรียนดนตรี"เมื่อวันอาทิตย์ที่ 7 พฤษภาคมที่ผ่านมา ณ คณะครุศาสตร์ จุฬาลงกรณ์มหาวิทยาลัย เพื่อต้องการให้โครงการห้องเรียนดนตรี มีส่วนช่วยเสริมสร้างโอกาสทางการศึกษา และมุ่งหวังที่จะใช้การศึกษาเป็นสื่อในการสร้างสันติสุขในพื้นที่จังหวัดชายแดนภาคใต้ นอกเหนือจากโครงการสานฝันการกีฬาสู่ระบบการศึกษาจังหวัดชายแดนภาคใต้ ซึ่งเป็นการนํา "กีฬา" เข้าสู่ระบบการศึกษา การจุดประกายความฝันของเด็กในจังหวัดชายแดนภาคใต้ที่ชอบเล่นกีฬานั้น
สพฐ.ได้จัดทําหลักสูตรและคัดเลือกโรงเรียนเข้าร่วมโครงการเป็นปีแรก ซึ่งเริ่มต้นรับสมัครคัดเลือกนักเรียนเข้าเรียนแล้วตั้งแต่ภาคเรียนที่1ปีการศึกษา2560ใน3จังหวัดชายแดนภาคใต้ ได้แก่ โรงเรียนเบญจมราชูทิศ จังหวัดปัดตานีโรงเรียนคณะราษฎรบํารุง จังหวัดยะลา และโรงเรียนสุไหงโกลก จังหวัดนราธิวาส
จากการตรวจเยี่ยมความก้าวหน้าห้องเรียนดนตรีของโรงเรียนเบญจมราชูทิศ จังหวัดปัตตานีพบว่าได้เปิดรับสมัครนักเรียนเข้าเรียนในหลักสูตรมัธยมศึกษาตอนต้น (แผนการเรียนวิทย์-ดนตรี) และ มัธยมศึกษาตอนปลาย (แผนการเรียนศิลป์-ดนตรี)โดยเน้นปรัชญาในการศึกษา คือ "ดนตรีศึกษา พัฒนาคุณภาพชีวิต"ใช้เกณฑ์การพิจารณาคัดเลือกนักเรียนเข้าเรียน4ด้าน คือ1) ผ่านเกณฑ์การทดสอบความถนัดและความสามารถด้านดนตรีและตรวจสอบบุคลิกภาพ2) ผ่านเกณฑ์การสอบวัดความรู้พื้นฐานตามระดับชั้นและความถนัดทางการเรียน3) ผ่านเกณฑ์การสัมภาษณ์และตรวจสุขภาพร่างกาย4) ผู้ที่มีผลงานด้านดนตรีในระดับโรงเรียนเดิมมาก่อน จะได้รับการพิจารณาเป็นพิเศษ
ในส่วนของจํานวนนักเรียนทั้ง3แห่ง คือโรงเรียนเบญจมราชูทิศ จ.ปัตตานีได้สอบคัดเลือกนักเรียนเข้าเรียนห้องเรียนดนตรีชั้นมัธยมศึกษาปีที่1จํานวน 37 คน (แยกเป็นนักเรียนชาย 25 คน หญิง 12 คน) และมัธยมศึกษาปีที่4จํานวน 13 คน (แยกเป็นนักเรียนชาย 12 คน หญิง 1 คน)ส่วนที่โรงเรียนคณะราษฎรบํารุง จ.ยะลาชั้นมัธยมศึกษาปีที่1รับได้ 41คนมัธยมศึกษาปีที่4รับได้ 20 คนและโรงเรียนสุไหงโกลก จ.นราธิวาสชั้นมัธยมศึกษาปีที่1รับได้ 19 คนมัธยมศึกษาปีที่4รับได้ 15 คนรวม3โรงเรียนจํานวนทั้งสิ้น145คน
ส่วนปีการศึกษา2561ตั้งเป้าให้โรงเรียนทั้ง3แห่ง รับสมัครนักเรียนเข้าเรียนชั้น ม.1และ ม.4ห้องเรียนละ30คน รวม60คนโดย สพฐ.จะจัดสรรงบประมาณสนับสนุนในการก่อสร้างปรับปรุงอาคารห้องฝึกซ้อม ครุภัณฑ์ อุปกรณ์/สื่อการเรียนการสอน อุปกรณ์เสริมในวงดนตรีโดยเน้นเครื่องดนตรีมาร์ชชิ่งแบรนด์36ชิ้นชุดแต่งกายวงโยธวาทิต รถบัสปรับอากาศขนาดใหญ่ รวมทั้งครูผู้ฝึกสอนดนตรี ให้พอเพียงกับจํานวนนักเรียนที่จะเปิดรับตามแผนการเรียนปีละ60คน หรือจะเพิ่มเป็น180คนในปีการศึกษา2562เท่ากับว่าภายใน3ปีจะเปิดห้องเรียนดนตรีได้ครบทุกระดับชั้นทั้ง3โรงเรียน
พล.อ.สุรเชษฐ์ ขอให้โรงเรียนวางแผนการสร้างเครือข่ายร่วมพัฒนากับมหาวิทยาลัยทั้งในส่วนกลางและส่วนภูมิภาคที่เปิดสอนสาขาดนตรีเช่น จุฬาลงกรณ์มหาวิทยาลัย มหาวิทยาลัยศิลปากร มหาวิทยาลัยทักษิณ มหาวิทยาลัยราชภัฏสงขลา มหาวิทยาลัยสงขลานครินทร์ เพื่อสร้างความเป็นเลิศด้านดนตรีสากล และร่วมกับสถาบันบัณฑิตพัฒนศิลป์ (วิทยาลัยนาฏศิลป์พัทลุง และวิทยาลัยนาฏศิลป์นครศรีธรรมราช) ในการส่งเสริมด้านดนตรีไทยและศิลปะการแสดงพื้นบ้านภาคใต้ โดยให้บรรจุไว้ในแผนปฏิบัติการของโครงการห้องเรียนดนตรี
ทั้งนี้ เพื่อให้โรงเรียนสามารถจัดการศึกษาได้ตามวิสัยทัศน์ คือ "จัดการศึกษาส่งเสริมความเป็นเลิศด้านดนตรีให้ได้คุณภาพมาตรฐานสากล ควบคู่ความพร้อมทางวิชาการ เพื่อมุ่งสู่ระดับอุดมศึกษา เน้นคุณธรรมจริยธรรมบนพื้นฐานความเป็นไทย ตามหลักปรัชญาเศรษฐกิจพอเพียง"
ด.ช.พุทธิพงษ์ เจริญสุข นักเรียนห้องเรียนดนตรี ชั้น ม.1กล่าวกับทีมข่าว "สํานักงานรัฐมนตรี" ว่า ดีใจที่ผ่านการคัดเลือกได้เข้าเรียนในโรงเรียนแห่งนี้ ตั้งแต่เปิดเทอมมาก็สนุกกับการเรียนมาก เพราะได้เรียนในสิ่งที่ชอบ ส่วนเครื่องดนตรีที่เคยเล่นมาก่อนเข้าเรียนในโรงเรียนแห่งนี้ เคยตีกลองของโรงเรียนเดิมมาก่อน แต่ตอนนี้อยากเล่นเครื่องเป่ามากกว่า โดยเฉพาะทรอมโบน เพราะเวลาเป่าเพลง มันจะสนุกและไพเราะมากกว่า และวางเป้าหมายว่าเรียนจบแล้ว อยากจะเรียนต่อที่มหาวิทยาลัยสงขลานครินทร์ ในสาขาทางด้านดนตรี และหาเงินได้ด้วยการเล่นดนตรี
นายสุทธศักดิ์ สุวรรณะนักเรียนห้องเรียนดนตรี ชั้น ม.4กล่าวว่าบ้านอยู่หลังศาลเจ้าแม่ในตัวเมืองปัตตานีจึงดีใจมากที่โรงเรียนนี้เปิดสอนห้องเรียนดนตรี เพราะตัวเองเริ่มสนใจเล่นดนตรีครั้งแรกเมื่อตอนเรียน ม.1เทอม2ในประเภทเครื่องเป่า แต่ตอนนี้ชอบเล่นกลองชุดมากกว่า จากช่วงเปิดเทอมที่ผ่านมา ก็ได้รับความรู้ได้เรียนรู้ และได้รับการพัฒนาด้านเครื่องดนตรีต่าง ๆ มากขึ้น ซึ่งคงจะได้เรียนรู้และเก่งดนตรีมากยิ่งขึ้น
ข่าวที่เกี่ยวข้อง:
ศธ.แถลงข่าวเปิดห้องเรียนดนตรีเริ่มปีการศึกษา 2560 ใน 3 จังหวัดชายแดนภาคใต้ 145 คน